text: Tidligere Lego-direktør død
  11 december 2012 kl. 12.01
  Tidligere Lego- og Irma-direktør Vagn Holck Andersen, Vedbæk, er død i en alder af 86 år.
  Vagn Holck Andersen hørte i mange år til de tunge navne i dansk erhvervsliv. Han blev som ung direktør for Nordisk Ægkompagni og fortsatte i en årrække inden for ægbranchen.
  Siden blev han direktør i rådgivningsselskabet Incentive, inden Lego-koncernen kaldte i 1970. Vagn Holck Andersen blev adm. direktør for Lego System A/S og Interlego.
  Siden gled han over i fødevarebranchen og adm. direktør for Irma i 1979.
  Da FDB satte sig på Irma, skiftede Vagn Holck Andersen atter til Lego, hvor han blev adm. direktør i Lego USA og siden bestyrelsesformand for Lego A/S. På denne post afløste han Godtfred Kirk Christiansen.
  